Vīna nozares nosaukuma produkta specifikācijas standarta grozījuma apstiprināšanas paziņojuma publikācija saskaņā ar Komisijas Deleģētās regulas (ES) 2019/33 17. panta 2. un 3. punktu

(2020/C 295/11)

Šis paziņojums publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

STANDARTA GROZĪJUMA APSTIPRINĀŠANAS PAZIŅOJUMS

“Kamptal”

Atsauces numurs: PDO-AT-A0209-AM01

Paziņojuma datums: 21.2.2020.

APSTIPRINĀTĀ GROZĪJUMA APRAKSTS UN IEMESLI

Apraksts un iemesli

Tā kā vīna dārzu reģistru tagad pārvalda ar integrēto administrācijas un kontroles sistēmu, maksimālā raža no hektāra jāpielāgo.

VIENOTAIS DOKUMENTS

1. Produkta nosaukums

Kamptal

2. Ģeogrāfiskās izcelsmes norādes veids

ACVN – aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna VAI VĪNU apraksts

Cilmes vietas nosaukumu “Kamptal” drīkst attiecināt tikai uz vīniem, kas ražoti no ‘Grüner Veltliner’ vai ‘Riesling’ šķirnes vīnogām. Šo vīnu dominējošās organoleptiskās īpašības ir augļainums un mineralitāte. Citas organoleptiskās īpašības atrodamas produkta specifikācijā.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Maksimālais gaistošais skābums (miliekvivalentos litrā) Maksimālais kopējais sēra dioksīda saturs (miligramos litrā)

5. Vīndarības metodes

a) Galvenās vīndarības metodes

Attiecīgi ierobežojumi vīnu ražošanā

Ražojot vīnu, kam piešķirts cilmes vietas nosaukums “Kamptal”, atļauts izmantot visas vīndarības metodes, kuras saskaņā ar Regulu (ES) 2019/934 un (ES) 2019/935 atļauts izmantot ar aizsargātu cilmes vietas nosaukumu apzīmēta vīna ražošanā, izņemot apstrādi ar kālija sorbātu un dimetildikarbonātu. Vīna atskābināšanu var veikt saskaņā ar Regulu (ES) 2019/934 un (ES) 2019/935. Par iespējamo paskābināšanu lauksaimniecības, reģionu un tūrisma federālā ministre lemj atkarībā no laikapstākļiem veģetācijas periodā. Šādā gadījumā iespējamās paskābināšanas nosacījumus nosaka Regula (ES) 2019/934 un (ES) 2019/935.

Īpašās vīndarības metodes (to vidū bagātināšana) izriet no izraudzītās tradicionālās ražošanas metodes, un tās aprakstītas produkta specifikācijā.

b) Maksimālās ražas

10 000 kg vīnogu no hektāra

6. Noteiktais ģeogrāfiskais apgabals

Cilmes vietas nosaukuma “Kamptal” ģeogrāfiskais apgabals ietver Etsdorf-Haitzendorf, Hadersdorf-Kammern, Langenlois, Lengenfeld, Schönberg am Kamp un Straß im Straßertale pašvaldības teritoriju Lejasaustrijā.

7. Galvenā vīna vīnogu šķirne vai šķirnes

‘Weißer Riesling’– ‘Rheinriesling’

‘Grüner Veltliner’ – ‘Weißgipfler’

‘Weißer Riesling’– ‘Riesling’

8. Saiknes vai saikņu apraksts

Augsnes Kampas ielejā ir veidojušās perma periodā pirms 270 miljoniem gadu. Zemes formācijas sastāv no lesa, grants un cilmiežu augsnēm ar dažiem vulkāniskiem elementiem.

Kampas ielejas klimatu ietekmē, no vienas puses, karstais Panonijas klimats un, no otras puses, vēsās gaisa plūsmas no Valdfīrteles. Nokrišņu daudzums ir no 550 līdz 600 mm gadā. Gada vidējā gaisa temperatūra ir virs 9 °C. Ielejas zemākajās vietās līdz maija vidum iespējamas vēlīnas salnas. Vīnam raksturīgas šādas īpašības:

‘Grüner Veltliner’ – augļains vīns ar vieglām garšvielu notīm,

‘Riesling’ – aromātisks, elegants vīns ar mineralitātes notīm.

Vīniem ar apzīmējumu Reserve ir izteikts stils un spēcīgi šķirnēm raksturīgie aromāti. Dažkārt šiem vīniem piemīt arī vieglas botrīta un koksnes nianses. Stāvajās terasēs, kur nevar uzkrāties lesa slāņi, tiek audzētas ‘Riesling’ šķirnes vīnogas, no kurām iegūst izteiksmīgus vīnus ar mineralitātes notīm un noturīgu garšu. Platās smilšmāla un lesa terases ir lieliski piemērotas, lai audzētu ‘Grüner Veltliner’ šķirnes vīnogas, no kurām ražo izteiksmīgus, augļainus vīnus. Pateicoties karstajām dienām, ko sagādā Panonijas klimats, un vēsajām naktīm, vīniem piemīt ļoti izsmalcināts aromāts un dzīvīgs skābums.

9. Būtiski papildu nosacījumi (iepakojums, marķēšana, citas prasības)

Tiesiskais regulējums:

valsts tiesību akti.

Papildu nosacījuma veids:

atkāpe no prasības ražot noteiktajā ģeogrāfiskajā apgabalā.

Nosacījuma apraksts:

saskaņā ar Austrijas Vīna likumu vīnu var pārdot ar cilmes vietas nosaukumu “Kamptal” tikai tad, ja tam ir oficiāls kvalitātes pārbaudes numurs (Staatliche Prüfnummer). Lai saņemtu kvalitātes pārbaudes numuru, jāveic analītiskas un organoleptiskas pārbaudes ikviena tāda vīna paraugam, ko paredzēts laist tirgū ar cilmes vietas nosaukumu “Kamptal” (sistemātiska kontrole) (sk. produkta specifikāciju).

Organoleptiskās pārbaudes laikā vīnus pārbauda oficiāla degustētāju žūrija. Tajā ietilpst seši degustētāji un žūrijas priekšsēdētājs. Degustētājiem tiek iesniegti anonīmi paraugi. Pārbaudes veidlapā ir iekļauta tikai novērtēšanai nepieciešamā informācija, piemēram, tradicionālais apzīmējums un gads. Lai novērtētu, vai degustēšanai iesniegtie vīni ir cilmes vietas nosaukumam “Weinviertel” tipiski un vai tos var laist tirgū (bez defektiem), degustētāji izmanto savu pieredzi un noteiktus etalonvīnus.

Lai piešķirtu kvalitātes pārbaudes numuru vīnam ar tirdzniecības nosaukumu “Kamptal DAC”, degustācija, kurā piedalās žūrija, ir jārīko Federālā vīnkopības biroja filiālē Kremsā. Tas, ka “Kremstal DAC” piemērojamās prasības ir izpildītas, ir jāapliecina vismaz četriem degustētājiem. Ja degustētāju pozitīvā un negatīvā vērtējuma attiecība ir 3:3, atkārtotu degustāciju nerīko.

Saite uz produkta specifikāciju

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) OV L 9, 11.1.2019., 2. lpp.